Maria Durhuus (S), 2025-03-11:
I dag står vi og skal behandle et forslag, der gerne skulle ændre rammerne for alkoholbehandling i Danmark.
Intentionerne bag er gode, fordi ingen ønsker et ugennemsigtigt eller ineffektivt system.
Der er bare en afgørende forskel på at gøre noget og at gøre det rigtige, og det her forslag kommer på det forkerte tidspunkt.
Vi har en kulegravning i gang for netop at finde ud af, hvordan vi bedst styrker alkoholbehandlingen.
Alligevel bliver vi nu af Liberal Alliance bedt om at vedtage regler for noget, vi overhovedet ikke kender fakta for.
Det er ikke rettidig omhu; det er forhastet, og det er potentielt skadeligt.
Lad os nu være ærlige: Ved at vedtage et forslag som dette svarer det til at bygge et hus uden en plantegning.
Den kulegravning, der er sat i gang, skal give os præcis det overblik, vi mangler, en grundig analyse af, hvad der fungerer, og hvad der skal forbedres.
Men i stedet for at vente på konklusionerne, foreslår Liberal Alliance nu at indføre bindende nationale retningslinjer uden at vide, om de overhovedet vil gøre nogen gavn.
Men imens vi hører den evige argumentation om afskaffelse af bureaukrati og styring af udgifterne i kommunerne, imens det, der i høj grad påvirker de kommunale budgetter, er den anonyme alkoholbehandling, fremgår det ikke af forslaget, om det er den, Liberal Alliance vil afskaffe.
Skal vi virkelig fastlåse systemet på baggrund af gætværk og manglende indsigt i et område, der fortjener mere end et B-forslag?
Bag ethvert liv styret af alkohol, er der et menneske, en familie, en søster, en bror eller en bedste ven.
Det her handler om mere end styring; det handler om overlevelse, og de reelle konsekvenser bliver overset, for forslaget rummer også finansieringsændringer, og det er en begrænsning af selvlederprincippet på krisecentre og herberger.
Det handler altså også om de kvinder, der er på flugt fra vold, stalking eller andet, der truer deres liv, og om mennesker, der ikke har et sted at sove og af en eller anden grund har akut brug for en herbergsplads.
Hvem bliver taberne, hvis vi ændrer finansieringen uden en ordentlig konsekvensanalyse?
Hvem risikerer at falde gennem systemets sprækker?
Og hvem skal dø, mens de så venter på, at der er tid hos en sagsbehandler i næste uge, der kan visitere en voldsramt kvinde til et herberg eller et krisecenter?
Og vil det ikke netop give endnu mere af det bureaukrati, som Liberal Alliance hævder at de vil skære ned på, altså at vi skal bruge endnu flere penge til administration, visitation og sagsbehandling, frem for at bruge pengene på at hjælpe nogle af vores mest udsatte borgere?
Vi skylder borgerne mere end forhastede beslutninger.
Vi skylder dem løsninger til dem, der har brug for at komme ud af alkoholens greb, løsninger, der rent faktisk virker, uden at det sker på bekostning af en anden gruppe, hvor udsathed på liv og legeme er en virkelig stor risiko.
Hvis vi vedtager det her forslag nu, risikerer vi at gøre mere skade end gavn.
Derfor er vores besked klar: Vent på kulegravningens resultater, og lad os træffe beslutninger på et oplyst grundlag i stedet for at famle i blinde.
Af den grund kan Socialdemokratiet ikke støtte forslaget.
Tak for ordet.